ลงทุนในภาวะผลตอบแทนต่ำ บลจ.กสิกรไทย
แนวโน้มอัตราผลตอบแทนจากการลงทุนในตราสารหนี้ปรับตัวลงต่อเนื่อง แม้ว่าธนาคารแห่งประเทศไทย (ธปท.) จะปรับลดอัตราดอกเบี้ยนโยบายลงมาหรือไม่ก็ตาม แนะนำให้ผู้ที่ลงทุนได้ยาวล็อกการลงทุนในกองทุนตราสารหนี้แบบมีกำหนดระยะเวลาตั้งแต่ 6 เดือนถึง 1 ปีขึ้นไป
27 พ.ค. 2556

แนวโน้มอัตราผลตอบแทนจากการลงทุนในตราสารหนี้ปรับตัวลงต่อเนื่อง แม้ว่าธนาคารแห่งประเทศไทย (ธปท.) จะปรับลดอัตราดอกเบี้ยนโยบายลงมาหรือไม่ก็ตาม แนะนำให้ผู้ที่ลงทุนได้ยาวล็อกการลงทุนในกองทุนตราสารหนี้แบบมีกำหนดระยะเวลาตั้งแต่ 6 เดือนถึง 1 ปีขึ้นไป
สำหรับผู้ที่ไม่ต้องการลงทุนยาวก็มีทางเลือก หากย้อนกลับไปดูตัวเลข GDP ไตรมาสแรกของปีนี้ ซึ่งสภาพัฒน์ประกาศออกมาเติบโต 5.3% ต่ำกว่าคาด ส่งออกขยายตัวน้อยจากค่าเงินบาทที่แข็งค่าขึ้น จึงมีโอกาสที่ ธปท.จะปรับลดอัตราดอกเบี้ยนโยบายลงในการประชุมในวันที่ 29 พ.ค.มีมากขึ้น ยิ่งทำให้ผลตอบแทนจากการลงทุนตราสารหนี้ปรับตัวลงอีก
ตลาดหุ้นจึงน่าสนใจและเชื่อว่ายังเป็นปีทอง ส่งผลให้มีเงินไหลออกจากตราสารหนี้ไปเข้าตลาดหุ้นมากขึ้น จากปัจจัยภายนอกที่ธนาคารกลางของประเทศต่างๆ ยังคงอัตราดอกเบี้ยนโยบายต่ำและอัดฉีดเม็ดเงินเข้ากระตุ้นเศรษฐกิจ เงินก็จะไหลเข้าตลาดหุ้น โดยเฉพาะหุ้นเอเชีย ซึ่งเศรษฐกิจแข็งแกร่งอย่างหุ้นไทยเพิ่งจะผ่าน 1,600 จุดไปไม่นาน
โอกาสที่หุ้นจะปรับฐานจากแรงขายทำกำไรก็มีตลอดเวลา จึงอาจรอจังหวะตลาดย่อตัว ดังนั้นระหว่างรอหุ้นปรับฐานทางเลือกที่ดีสำหรับการพักเงิน ซึ่งได้ทั้งสภาพคล่องและผลตอบแทนที่สูงกว่าออมทรัพย์โดยไม่เสียภาษีสำหรับบุคคลธรรมดา จึงหนีไม่พ้นกองทุนประเภทกองทุนตลาดเงิน (Money Market) ซึ่งลงทุนในตราสารหนี้ระยะสั้นที่มีสภาพคล่องสูง ซื้อขายได้ทุกวันทำการ และได้รับเงินค่าขายคืนในวันถัดไป
นอกจากนี้ ในปัจจุบันมีการจัดตั้งกองทุนตราสารหนี้ที่มีลักษณะคล้ายกับกองทุนตลาดเงิน ซื้อขายได้ทุกวันทำการ ได้รับเงินค่าขายคืนในวันถัดไปเช่นเดียวกัน แต่ไม่มีข้อจำกัดเรื่องอายุของตราสารที่จะลงทุนเฉลี่ยได้มากกว่า 1 ปี รวมถึงสัดส่วนการลงทุนในต่างประเทศไม่ได้จำกัดแค่ 30% จึงมีโอกาสได้รับผลตอบแทนที่สูงขึ้นกว่ากองทุนตลาดเงิน
อย่างไรก็ดี กองทุนก็มีความเสี่ยงสูงกว่ากองทุนตลาดเงิน เนื่องจากตราสารที่ลงทุนมีอายุยาวขึ้น เมื่อเกิดการเปลี่ยนแปลงในอัตราดอกเบี้ย หรืออัตราผลตอบแทนในตลาด ตราสารหนี้ที่มีอายุยาวจะมีราคาที่ผันผวนมากกว่าตราสารหนี้ที่มีอายุสั้น จึงมีโอกาสที่ผลตอบแทนติดลบได้ในระยะสั้น ผู้ลงทุนจึงควรศึกษาและทำความเข้าใจกับกองทุนที่มีวัตถุประสงค์เพื่อการ “พักเงิน” ให้ดีว่าเป็นกองทุน “ตลาดเงิน” หรือเป็นกองทุน “ตราสารหนี้ที่มีหน้าตาคล้ายคลึงกับกองทุนตลาดเงิน” เพราะมีระดับความเสี่ยงที่แตกต่างกัน